ŉ ‘Gruwel’ dat nog meer vroue vermoor word – RamaphosaPres. Cyril Ramaphosa by ŉ konferensie oor geslagsgebaseerde geweld. (Foto: GCIS) Die getal vroue en kinders wat in die eerste drie maande van die jaar in Suid-Afrika vermoor is, het met sowat 50% gestyg in vergelyking met verlede jaar. Pres. Cyril Ramaphosa het Dinsdag gesê die jongste statistieke hieroor is ŉ “gruwel” en het ŉ beroep op die privaat sektor gedoen om te help om hierdie tendens te takel. Luidens amptelike statistieke is daar ŉ 52%-styging in moorde op vroue in die eerste drie maande van die jaar in vergelyking met dieselfde tyd verlede jaar, toe Suid-Afrikaners nog gehoor gegee het aan streng Covid-19-beperkings. Die getal kinders wat in hierdie tyd vermoor is, het boonop met 46% gestyg. Ramaphosa het tydens ŉ konferensie oor geslagsgebaseerde geweld in Johannesbrug gesê ondanks die regering se pogings gaan geweld teen vroue en kinders onverpoos voort. “Daar gaan nie ŉ dag verby sonder ŉ storie oor ŉ vrou of kind wat hul lewe verloor het of op die gruwelikste manier mishandel is nie,” het hy gesê. “Hierdie gruwels gaan ŉ mens se verstand te bowe. Dit vertel ŉ storie oor ŉ samelewing wat versteurd is. Dit is ŉ verhaal van ŉ nasie in oorlog met homself.” Suid-Afrika is die afgelope tyd geteister met grusame misdade, waaronder die bendeverkragting van agt vroue in Julie in Krugersdorp en die herwinning van ŉ halfdosyn liggame by ŉ gebou in Johannesburg verlede maand. Ramaphosa moes Dinsdag ŉ stortvloed van kritiek en vrae van vroueregtevoorstanders die hoof bied toe hy die konferensie toegespreek het. Sommige voorstanders het selfs die regering daarvan beskuldig dat hy nie genoeg doen om die gewelddadige misdade teen vroue en kinders te bekamp nie. “Ons as Suid-Afrika is die verkragtingshoofstad van die wêreld,” het Lebogang Motau van die Free World Initiative, wat nie winsbejag is nie, gesê. “Die leierskap moet meer doen hieromtrent.” Volgens die president het die regering reeds wette aanvaar om vroue beter te beskerm en oortreders aanspreeklik te hou. R21 miljard is geoormerk om vrouebemagtiging te bevorder en nog geld is ook beskikbaar gestel om slagoffers te ondersteun, die strafregstelsel te versterk en voorkomingsprogramme te onderneem. Maar die proses is soms stadig en die finansiering onvoldoende, het Ramaphosa bygevoeg. Ramaphosa het ŉ beroep op die privaat sektor gedoen om “meer hulpbronne beskikbaar te stel” om geweld te help voorkom. “Ons moet uitreik na seuns en jong mans om manlikheid te ontwikkel wat respek, begrip en aanspreeklikheid aanvaar.”